આખી વાતમાં દમ છે. કેમ કે, સોનલના કેસમાં એજન્ટ રહેલી ખુશ્બૂને ડૉ. પીયૂષ પટેલ યુવતી દીઠ રૃ. ૫૦૦ કમિશન આપતો હતો. ખુશ્બૂની ઉપરી એવી વનિતાને પણ એટલું જ કમિશન મળતું હતું. આ બંને એજન્ટોનો ભાંડો ફોડતાં તેમની જ નજીકની એક વ્યક્તિએ જણાવ્યું કે, બાપુનગર અને તેની આસપાસના વિસ્તારોની જ અંદાજે અઢી હજાર જેટલી મહિલાઓ તેમની સાથે જોડાયેલી હતી. આ કામમાં ડૉક્ટર પીયૂષ પટેલને કેસ દીઠ રૃપિયા ૧૫ હજાર કમિશન મળતું હતું. તેની પાસે કામ એટલું બધું વધી ગયું હતું કે, તેની વસ્ત્રાલની હૉસ્પિટલ ઉપરાંત રખિયાલ, બોપલ અને ગીતામંદિર સ્થિત હૉસ્પિટલમાં પણ ધંધો શરૃ કર્યો હતો. એક દાયકા અગાઉ અમદાવાદમાં સ્ત્રીબીજના બિઝનેસ વિશે ભાગ્યે જ કોઈને ખ્યાલ હતો, પણ આજે આ શોર્ટકટ મારફતે રૃપિયા રળી લેવા એજન્ટો, ડૉક્ટરો અને યુવતીઓનું આખું નેટવર્ક તૈયાર થઈ ગયું છે જે હવે અન્ય શહેરોમાં પણ સક્રિય થઈ રહ્યું છે. દેવું થઈ ગયું હોય, ઘરમાં કોઈ પ્રસંગ હોય, સંતાનોનાં લગ્ન લેવાના હોય, મકાન લેવું હોય, પરિવારમાં બીમાર કોઈ વ્યક્તિનો ઇલાજ કરવો હોય એવા સમયે આકસ્મિક નાણાની જરૃરિયાત ઊભી થાય ત્યારે ગરીબ મહિલાઓ મજબૂરીની મારી આવા એજન્ટોનો સંપર્ક કરતી હોય છે. એક અંદાજ મુજબ માત્ર અમદાવાદમાં જ સ્ત્રીબીજ વ્યાપારનો કારોબાર વર્ષે પચાસ કરોડ આસપાસ થવા જાય છે.